AlexejDobrolubov/national_council_slovak_2010 huggingface dataset:
39. schôdza NR SR - 2.deň - A. dopoludnia
Dátum: 2025-09-10
Poslanec: Sabo, Michal (PS)
Druh vystúpenia: Vystúpenie s faktickou poznámkou

38. Vďaka za slovo. Spomenul si to, Oskar, tak dnes je svetový deň prevencie samovrážd zhodou okolností. Problém, s ktorým sa organizácie, ktoré poskytujú starostlivosť, stretávajú naozaj každý deň. Napriek tomu, ako som hovoril, v pomoci vo veľkom suplujú štát. Máme tu napríklad IP-čko, ktoré musí doslova žobrať o peniaze na svoje fungovanie, robiť rôzne crowdfundingové kampane namiesto toho, aby mali garantované financovanie, lebo suplujú štát. Tak nie, ony musia porosiť verejnosť, aby ich zasponzorovali, aby nemuseli prepúšťať ľudí, aby nemuseli obmedzovať svoje služby. Toľko šťastia nemá Liga za duševné zdravie, ktorá zhodou okolností včera ohlásila, že po dvoch rokoch dočasne musí prerušiť činnosť svojich klubov, lebo bez stabilného financovania nedokáže prevádzkovať bezplatne svoje služby pre verejnosť. Potom sú tam ďalšie organizácie, ktoré venujú extra veľa času vypisovaniu projektov, aby žiadali o granty, samozrejme bez garancie, že tie peniaze dostanú a že budú úspešné v tých výzvach. To je príklad fantastickej organizácie Chuť žiť, ktorá pomáha s poruchami príjmu potravy. Ja naozaj vítam, že pán minister dnes ohlásil tú novú nadrezortnú skupinu, ďakujem, som za to vďačný, ale možno, naozaj možno namiesto toho, aby sme riešili, čo urobíme raz niekedy, azda, ak, tak možno by bolo užitočné vyriešiť stabilné financovanie pre tých, ktorí tú starostlivosť poskytujú tu a teraz, každý deň, celý deň a ešte raz, suplujú štát. Namiesto toho, aby teda sto percent času venovali pomoci ľuďom, musia riešiť, z čoho tú pomoc budú poskytovať. A ešte jedna dôležitá vec, aby sa nám tu nezúžila tá diskusia na to, že vlastne my tým s duševným zdravím potrebujeme pomôcť iba deťom, tak v prípade samovrážd najviac ohrozenou skupinou, najviac ohrozenou skupinou samovraždami sú seniori vo veku nad 50 rokov. A úplne najviac seniori vo veku nad 70 rokov. Čiže, prosím, nezužujme, to nie teraz smerom k tebe, ale celkovo, že nezužujme to, že problém s duševným zdravím majú iba deti. Nie je to tak.
39. schôdza NR SR - 1.deň - B. popoludní
Dátum: 2025-09-09
Poslanec: Sabo, Michal (PS)
Druh vystúpenia: Vystúpenie s faktickou poznámkou

90. Ďakujem za slovo, pán predsedajúci. Aj tebe, Ivan, za tvoje vystúpenie. Ty si ho začal slovami, že za tie mesiace nám tu to vykvasilo, tak áno, vykvasilo nám okrem iného napríklad aj vyjadrenie ministra životného prostredia, ktorý za dva roky nepochopil, že je ministrom životného prostredia a že nie je ministrom hospodárstva, lebo tak stále kontinuálne kafre pani ministerke do roboty, nekompetentne. Tomáš Taraba v súvislosti s novelou posudzovania vplyvov na životné prostredie povedal, že Slovensko nepotrebuje žiadne obnoviteľné zdroje. Tak na jednej strane sa tu rozprávame teraz o tom, že ideme boostnuť OZ-e, že ideme zlepšiť prístup k OZ-e. V programovom vyhlásení sa vláda sa hlási k OZ-e a do toho príde Tomáš Taraba na tlačovú konferenciu a hovorí niečo iné. Tak ja mám pocit, že v ich tej vláde vlastne ľavá ruka nevie, čo robí pravá. Okej, nesúdim, konštatujem. A ešte jedna taká súkromná poznámka. Pani ministerka, 31. 7. som vám poslal interpeláciu a doteraz ste mi neodpovedali. No hard feelings.
35. schôdza NR SR - 13.deň - B. popoludní
Dátum: 2025-06-16
Poslanec: Sabo, Michal (PS)
Druh vystúpenia: Vystúpenie s faktickou poznámkou

215. Ďakujem za slovo, pán predseda. Vy ste pripomenuli, ako keby sme mohli zabudnúť, že Slovenská republika má od roku 2014 v ústave článok o tom, že manželstvo je jedinečný zväzok muža a ženy. No, tak predtým ako do ústavy implementujeme ďalšie deklaratórne ustanovenie, tak možno by sme sa mohli zamyslieť a porozprávať sa o tom, že alebo tak po vyše desaťročí myslím si, že je čas trošku rekapitulovať a vyhodnocovať, nie? Že ako konkrétne toto slovenským rodinám pomohlo? Aký prospech to reálne prinieslo? Aké reálne benefity z toho slovenské manželstvá čerpajú? Čo konkrétne táto ústavná zmena pozitívne ovplyvnila? Aké konkrétne zlepšenia priniesla pre slovenské manželské zväzky? Lebo, úprimne, naposledy, keď som sa pýtal, bolo to na výjazdovom rokovaní nášho poslaneckého klubu na Orave, tak tam som sa pýtal. A manželstvá ako jedinečné zväzky mužov a žien sú ťažko skúšané, napríklad odlúčením manželov a manželiek, tým, že manželia chodia na dlhodobé pracovné cesty do zahraničia, napríklad montovať výťahy a ženy ostávajú samé s deťmi doma. A mnohé sprievodné javy to má, napríklad je tam aj zvýšená osamelosť matiek, ktorá je sprevádzaná zvyšujúcim sa počtom alkoholizmu žien, domáceho násilia, rodinných konfliktov, následne aj zvyšujúce sa množstvo rozvodov. A tieto manželstvá, podotýkam vo veľmi konzervatívnom regióne, neuchránila ani ústavná deklarácia o tom, že manželstvo je jedinečný zväzok muža a ženy. Tým manželstvám, a nielen týmto, nepomohla ústavná zmena, ale pomohli by im kvalitné verejné politiky. A takisto to platí aj v prípade tej rovnosti v odmeňovaní. Čo keby ste na to išli z iného konca, že by ste začali kvalitnými verejnými politikami, až potom uvažovali nad nejakou ústavnou zmenou?
35. schôdza NR SR - 13.deň - A. dopoludnia
Dátum: 2025-06-16
Poslanec: Sabo, Michal (PS)
Druh vystúpenia: Vystúpenie s faktickou poznámkou

136. Ďakuje za slovo. Pán kolega, vy ste vo svojom vystúpení urobili taký pomerne exaktný výpočet všetkých prínosov KDH, ktoré sú nespochybniteľné. Spomenuli ste aj to, ako KDH bolo v roku 2014 pri zmene ústavy, kam teda pribudla ochrana manželstva ako jedinečného zväzku muža a ženy. Túto novelu ste presadili v spolupráci so SMER-om. No a potom ste sa, tuším, dve volebné obdobia nedostali do parlamentu. Tak ja pevne verím, že tento kolaps ste si tak veľmi dôsledne a hĺbkovo vyhodnotili. Ak nie, tak stále na to máte čas.
35. schôdza NR SR - 13.deň - A. dopoludnia
Dátum: 2025-06-16
Poslanec: Sabo, Michal (PS)
Druh vystúpenia: Vystúpenie s faktickou poznámkou

124. Ďakujem za slovo. Lucia, povedala si, rodiny sú rôzne. Súzniem s tým, pretože napríklad v mojej rodine máme tínedžerku, ktorá vo veľmi nízkom veku prišla o svoju maminu, otca ani nespoznala, vyrastala s babkou. Keď prišla pred dvomi rokmi o babku, tak teraz vyrastá so svojou tetou, s jej mužom a so synom. Aj napriek tomu, že vyrastá mimo toho klasického bájneho rámca tradičnej rodiny, nech to znamená čokoľvek, tak samozrejme štát sa postaral o to, aby ona nielen sama, ale aj jej opatrovníci čelili jednej byrokratickej prekážke, a dokonca dovolím si povedať byrokratickej šikane, za druhou. A je to síce dieťa s veľmi ťažkým osudom, s nepredstaviteľnou sériou boľavých skúseností, ale je to dieťa s veľkým potenciálom a s veľkým talentom a je o ňu postarané najlepšie, ako o ňu postarané byť môže. Takže áno, rodiny sú rôzne, a aj napriek tomu tento parlament krehkou väčšinou namiesto toho, aby tým rodinám pomáhal, aby uznal, že rodiny sú rôzne a nemusia to byť len rodiny dúhové, napríklad to môžu byť aj rodiny jednorodičovské, tak tento parlament krehkou väčšinou terorizuje všetkých, kto nezapadajú do nejakého fiktívneho, bájneho, vymysleného vzorca tradičnej rodiny. No a súzniem aj s tým, čo si povedala, že žiješ oveľa konzervatívnejšie než predkladateľ tejto ústavnej novely. Tak súzniem s tým preto, lebo ja s mojím mužom napríklad a našimi dvomi psami tiež sme suverénne najnudnejšia rodina na našej ulici.
35. schôdza NR SR - 13.deň - A. dopoludnia
Dátum: 2025-06-16
Poslanec: Sabo, Michal (PS)
Druh vystúpenia: Vystúpenie s faktickou poznámkou

32. Budem reagovať na pána ministra, pretože pán minister vo svojom úvodnom slove povedal, budem ho citovať: "Nie sme všetci rovnakí, sme rozdielni." Povedali ste, že teda toto platí ako doma, tak v únii. Nie sme všetci rovnakí, sme rozdielni, tak z akého dôvodu to nerešpektujete? Prečo ako politici a političky, ktorí ste dostali mandát od občanov tejto republiky, nepracujete v prospech všetkých občanov a všetkých občianok? Prečo tu triedite občanov na občanov prvej, druhej, tretej, šestnástej, fršnástej, neviem koľkej, kategórie? Prečo triedite ľudí? Lebo ste sa rozhodli. Lebo môžete. Lebo sa vám chce. Lebo si myslíte, že to tak má byť, lebo nemáte nič iné na robote, lebo neviete nič iné urobiť, lebo to robíte, lebo je to podľa vás normálne, nech to znamená čokoľvek to slovo normálne. No podľa mňa to teda normálne nie je, deliť ľudí na tých správnych a na tých ostatných, a predsa to robíte. A robíte to, pretože nič iné robiť neviete. A ja len pripomínam, že tie návrhy, ktoré práve teraz prerokovávame, a ktoré chcete dostať do ústavy, chcel už pred štyrmi rokmi v roku 2021 do ústavy dostať aj pán Kotleba so svojou ĽSNS. Tá ĽSNS, proti ktorej premiér Fico v roku 2016 staval hrádzu proti extrémizmu, no a teraz, štyri roky neskôr, staviate alebo teda chcete presadiť zmeny, ktoré prezentujete ako hrádzu inú. Tak ja si myslím, že nepotrebujeme na Slovensku ďalšie hrádze, ako povedal aj kolega Prostredník, potrebujeme mosty, mosty medzi rozdelenými časťami spoločnosti, ideálne aj mosty, ktoré ľuďom nebudú padať na hlavu, no možno aj tie by ste mohli dostať do ústavy, lebo keď budú bezpečné mosty v ústave, tak možno sa všetko zmení a zrazu všetky mosty na Slovensku budú bezpečné. Tak skúste aj to dať do ústavy. (Potlesk.)
35. schôdza NR SR - 12.deň - A. dopoludnia
Dátum: 2025-06-13
Poslanec: Sabo, Michal (PS)
Druh vystúpenia: Vystúpenie s faktickou poznámkou

42. Vďaka za slovo, a tebe, Tina, za tvoje vystúpenie. Správne si podotkla, že systém hádže zodpovednosť na rodičov, pretože, pri všetkej irónii, rodiny s deťmi so zdravotným znevýhodnením toho majú málo na pleciach, pravda, tak treba ešte viacej hodiť. A ďakujem ti aj, že si vo svojom vystúpení nasvietila problematiku duševného zdravia detí a mladých, lebo to naozaj teda nie je téma do pekného počasia a je to téma, ktorej by sme sa mali venovať každý deň, celý deň a ja som vďačný, že vo svojom vystúpení si to jasne pomenovala a robíš to pravidelne a systematicky, že zrozumiteľne hovoríš o tom, kde konkrétne štát zlyháva. V našej krajine dlhoročne fungovala sieť školskej psychológie, ktorá bola financovaná cez eurofondy. No bola to pomoc, ktorá bola jasne časovo obmedzená a vymeraná konkrétnym časom do budúceho roka. Európska únia zreteľne povedala, vyriešte si to dovtedy, potom je to celé na vás, na vašich pleciach. Ja sa obávam tej reality, keď vládu v roku 2026 prefacká situácia a zamýšľam sa nad tým, že na koho to potom opäť hodia, že kto bude vinný, že štát je nepripravený. Na Ódora? Na Progresívne Slovensko? Kto bude vinný? Na koho to opäť hodia? A len pripomeniem, že pri príležitosti Európskeho týždňa duševného zdravia sme spoločne vyzvali aj vládu, aby garantovala financovanie školskej psychológie zo štátneho rozpočtu. Ja sa obávam, že jednak túto výzvu ani nepovšimli si a druhá vec je, že nemali čas to riešiť, pretože veď tento parlament rieši hmyz v potravinách, lebo Andrej Danko číta hoaxy na hlavných správach, premiér lieta po diktatúrach, riešia to, aby z ústavy bola učebnica biológie siedmeho ročníka na základnej škole a tak podobne. Takže, Tina, ďakujem, pracujeme ďalej.
35. schôdza NR SR - 12.deň - A. dopoludnia
Dátum: 2025-06-13
Poslanec: Sabo, Michal (PS)
Druh vystúpenia: Vystúpenie s faktickou poznámkou

28. Ďakujem za slovo. Ono sa to stalo aj včera, stalo sa to aj dnes, včera bolo verejnému ochrancovi práv tu v pléne predsedajúcim naznačené, že rozpráva akosi pridlho, dnes, ak som to správne načítal, tú situáciu, tak pani komisárke pre osoby so zdravotným znevýhodnením a postihnutím bolo naznačené, že sa neočakáva od nej veľmi dlhý príhovor. Navyše koalícia včera na vedomie neprijala mimoriadnu správu ombudsmana o policajnom násilí, ktorou reagoval na opakované násilie pri zákrokoch vrátane tej minuloročnej tragédie, keď policajt v Košiciach na smrť dobil človeka bez domova. Čo viac dodať? Keď koalícia potrebuje ofukovať svojich kumpánov, ktorým sa akosi stala spravodlivosť, tak majú plné ústa a tlačovky ľudských práv a dôstojnosti, a keď majú čeliť realite núdznych medzi nami, tak si stačí spraviť iba test týmto parlamentom. A Veronika Veslárová, moja drahá kolegyňa, ona je príliš skromná na to, aby povedala viac o svojej práci, tak to spravím za ňu. Ona sa ako poslankyňa venuje každodennosti zdravotne znevýhodnených a ak som dobre počítal, tak práve teraz sedíme na desiatej riadnej schôdzi tejto Národnej rady v tomto volebnom období a Veronika počas tých desiatich schôdzí predložila viac ako 20 legislatívnych návrhov vrátane teda jedného spoločného, ktorým sme chceli odstrániť bariéry, ktorým zdravotne znevýhodnení čelia pri odpadovom hospodárstve. Ani jeden z týchto Veronikiných návrhov nebol v tomto parlamente podporený. Opakujem otázku, čo viac dodať? (Potlesk.)
35. schôdza NR SR - 12.deň - A. dopoludnia
Dátum: 2025-06-13
Poslanec: Sabo, Michal (PS)
Druh vystúpenia: Vystúpenie s faktickou poznámkou

16. Vďaka za slovo, aj vám, pán kolega, za vaše vystúpenie. Spomenuli ste spôsob, ako regulujeme, resp. možno aj lepšie povedať, ako neregulujeme technológie a sociálne médiá. No regulácia sociálnych sietí, špeciálne toho užívateľského rozhrania, tak ako ho vidia dnes deti a mládež, to je výzva, ktorá je pred nami nielen národne, ale aj v rámci Európskej únie, pretože tam sa už tie kolesá rozhýbali. Ja sa ale obávam, že pri tomto vedení štátu sa tak dôležitej a odvážnej diskusie poťažmo odbornej a na dátach založenej nedočkáme, to nás iba sotva čaká pri koalícii, ktorá sa opiera o virtuálnu pomoc internetových agresorov, ktorí sú napríklad aktuálne umiestnení v Justičáku k dispozícii, samozrejme, majú aj iných mizogýnov, incelov, prípadne trolie farmy, ktoré sú financované z Kremľu, a nielen, no a tento obsah vidia deti a mládež a v tomto obsahu sa strácajú a ocitajú sa úplne bežne v spároch predátorov a dáta o duševnom zdraví, tak ako ich napríklad zverejňuje IP-čko, hovoria absolútne jasne, hovoria o tom, že deti sa radikalizujú čoraz viac, žiaľ, v tichosti, za zatvorenými dverami svojich detských izieb a čo je úplne šokujúce, že sa radikalizujú napríklad častejšie angažovaní žiaci s dobrými známkami. No a keď si spravíme test výkonom tejto vlády, tak iba za posledné obdobie, psychotesty na Slovensku sú zastaralé, ale z plánu obnovy vypadli. Zákon o psychologickej a psychoterapeutickej činnosti je aktuálne paralyzovaný, bol stiahnutý z rokovania parlamentu pred druhým čítaním, sektor školstva z neho vypadol. Národný program duševného zdravia hádam nemôže byť viacej všeobecný, chýba mu financovanie a tak ďalej a tak podobne. Takže téma duševného zdravia celkovo celej populácie, ale špeciálne detí a mládeže, to je výzva, ktorá, verím, že pred nami stojí a že keď vymeníme túto vládu, tak sa jej chopíme naozaj zodpovedne, odborne a budeme vychádzať z dát a z konkrétnej praxe. Vďaka.
35. schôdza NR SR - 11.deň - A. dopoludnia
Dátum: 2025-06-12
Poslanec: Sabo, Michal (PS)
Druh vystúpenia: Vystúpenie s faktickou poznámkou

28. Vďaka a súzniem s tým tvrdením, že stačí si tú správu prečítať a nájsť si tam, pretože každý si tam nájde niečo, čo zaujme, prípadne môže byť inšpiráciou pre ďalšiu poslaneckú prácu. Okrem toho akustického smogu, ktorý som už spomínal v predchádzajúcom svojom príspevku, vo svojej správe sa verejný ochranca práv venuje aj environmentálnym záťažiam, čím pán Dobrovodský nadväzuje na monitoring, ktorý započala už jeho predchodkyňa pani Patakyová. Tých environmentálnych záťaží sú stovky. Podľa správy VOPS s vysokou prioritou je ich cez 140. A zhodou okolností včera dvaja ministri, nazvime ich pracovne Jajo a Pajo, si urobili tlačovku v Strážskom kvôli PCB-čkám, boli to, samozrejme, Matúš Šutaj Eštok a Tomáš Taraba. Tomáš Taraba, ten, ktorý napríklad spomalil riešenie, resp. zastavil riešenie vrakúnskej skládky, ale práve tú tlačovku v Strážskom využil na to, aby opäť šíril svoje nezmysly a neinformované bludy, ktoré neustále opakuje a podľa rôznych možností ich, samozrejme, aj formuje bez dát a bez analýz stále rozpráva o tom, že Slovensko potrebuje tri až štyri spaľovne, čo už samo osebe je, akože to je extrém. Tri alebo štyri. Lebo to nie je jedno a to isté, hej? Lebo nehovoríme o nejakej piecke za pár stovák eur, hej, tu hovoríme o projekte za desiatky až stovky miliónov eur, ktoré nevznikajú na jeden, dva, tri, ale na desiatky rokov, ktoré sú, samozrejme, keď si urobíte test hierarchiou zákonov, hierarchiou odpadového hospodárstva, tak tam tiež nenájdete súlad. Ale Taraba stále rozpráva o tom, že potrebujeme tri alebo štyri nové spaľovne. Najskôr sme ich mali mať na komunálny odpad, potom na nebezpečný, potom na spaľovanie kadáverov, čiže on v tom sám nemá isto, hej? Čiže otázne je, že či toto tiež nie je na podanie pre pána ombudsmana, lebo mám taký pocit, že aj pánovi ministrovi životného prostredia je zjavne upierané právo na prístup k informáciám o životnom prostredí.
35. schôdza NR SR - 11.deň - A. dopoludnia
Dátum: 2025-06-12
Poslanec: Sabo, Michal (PS)
Druh vystúpenia: Vystúpenie s faktickou poznámkou

14. Ďakujem za slovo a, Lucia, za tvoje vystúpenie a pánovi verejnému ochrancovi práv za jeho prácu aj celému jeho tímu. Lucia, ty si povedala skvelú myšlienku tu, že keby sme tu v tomto pléne spojili a venovali energiu tomu podstatnému, tak koľko životných situácií by sme dokázali spoločne vyriešiť. A ja z mnohých tém, ktoré kancelária verejného ochrancu práv rieši, som minulý rok pri jednej konkrétnej legislatíve opakovane upozorňoval a na to upozorňoval aj pán ombudsman Dobrovodský, na problematiku hluku v banskobystrických Rakytovciach a, samozrejme, nielen tam, pretože to je téma, s ktorou máme na Slovensku enormný problém. Ja som vtedy ministerku Dolinkovú viackrát upozorňoval na to, že chýbajúce hlukové mapy, ktoré stále na Slovensku chýbajú, a realizácie rôznych opatrení sú len základným krokom, ktorý máme ako dlh. A aj som pani ministerku vtedy interpeloval a ona mi povedala teda, že úrad verejného zdravotníctva zhromažďuje údaje pred hlukom a v súlade s požiadavkami smernice, no a krátko nato, čo mi odpovedala na interpeláciu, prišla nóta z Európskej komisie, ktorá, myslím, že to bolo 3. októbra, ktorá vyzvala Slovenskú republiku, aby si konečne Slovenská republika splnila ohlasovacie povinnosti podľa smernice o hluku z roku 2002, z roku 2002. Je rok 2025 a my tie veci ešte stále nemáme doriešené. Čiže vrátim sa k tvojej myšlienke, že keby sme naozaj venovali všetku možnú energiu v tomto pléne do reálnych problémov reálnych ľudí, ktorí nám dali reálnu dôveru, a neriešili by sme fiktívne problémy ako hmyz v potravinách, keď si pán Danko prečíta hoax na Hlavných správach, a keby sme robili svoju robotu, od ktorej tu sme, tak sme dokázali aj s tými problémami reálne pohnúť. Ale to by tá strana pléna (rečník ukázal napravo od seba) musela vyvíjať aktivitu. Ďakujem. (Potlesk.)
33. schôdza NR SR - 15.deň - A. dopoludnia
Dátum: 2025-04-16
Poslanec: Sabo, Michal (PS)
Druh vystúpenia: Vystúpenie s faktickou poznámkou

41. Ďakujem za slovo. Tak si to spočítajme. Premiér, generálny prokurátor majú navýšené renty, prezident dostal na fungovanie svojej kancelárie vyšší rozpočet, ministerka nekultúry si necháva posielať limuzínu na zahraničnú cestu, lebo odpadlo by z nej, keby si prenajala tamojšiu. Minister obrany si plní svoje chlapčenské mokré sny nákupmi vojenskej techniky a dáva kamošom zarobiť. Potom je tu zbytočné ministerstvo poľovníctva, ktoré kedysi bolo ministerstvo športu. A toto rozhadzovanie peňazí sledujú v priamom prenose ľudia, ktorí sami majú málo, plus podnikatelia, ktorým pípajú celý deň, každý deň notifikácie a vidia, ako im odchádzajú peniaze za vzduch kvôli hlúpej Ficovej transakčnej dani. Podniky krachujú, odchádzajú, zatvárajú, ľudia ostávajú na dlažbe a pomoc ľuďom, biznisu v tomto parlamente ništa. A pomoc samosprávam už vôbec nie. Ja iba pripomeniem, že včera sme hlasovali v tomto pléne o mojom návrhu zákona, ktorým som chcel kompenzovať mestá a obce za to, čo v odpadovom hospodárstve pokazil kazisvet životného prostredia. A tak platia za to, za čo by mali platiť znečisťovatelia. Ale keďže znečisťovatelia sú Tarabovi kamoši, tak to hodil na samosprávy, poťažmo teda ďalšia vec, ktorú vo svojich rodinných rozpočtoch platia domácnosti Slovenskej republiky. Ja sa pýtam, naozaj koalícia chce za túto službu proti verejnosti vyššie poslanecké výplaty? A za čo konkrétne? Za čo konkrétne chcete tie výplaty? Čo ste urobili pre to, aby sa domácnosti, firmy, biznisy, samosprávy na Slovensku mali lepšie? Povedzte mi jednu vec, ktorú ste spravili v prospech verejnosti.
22. schôdza NR SR - 3.deň - A. dopoludnia
Dátum: 2024-10-24
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

32. Ďakujem vám veľmi pekne, kolegovia, ja odpoviem pani poslankyni Kalmárovej. Pani poslankyňa, vy ste boli hlavnou školskou inšpektorkou a ja som vašu prácu oceňovala, pretože ste ju urobili férovo, urobili ste ju poctivo a dokonca aj na školskom výbore, ktorého som bola členkou, tak naozaj viackrát som ocenila váš taký férový prístup a snahu o zlepšovanie v školách. Zároveň si však dovoľujem podotknúť, že tieto vaše slová vychádzajú z pohľadu školského inšpektora, ktorým ste bola vy a robili ste to, opakujem, veľmi poctivo a veľmi tak v prospech, v prospech žiakov a rodičov. Na druhej strane som sa rozprávala s množstvom riaditeľov pred tým, ako sme podali tento pozmeňujúci návrh, ktorý v tomto novom dôvode, ktorý v podstate je pridaný do zákona ako nový dôvod na odvolanie, jednak na odvolanie, ale aj na zakázanie riaditeľovi, aby sa mohol zúčastniť výberového konania nasledujúce tri roky a naozaj opakujem, je to nesystémový návrh, pretože ak máte riaditeľa, ktorý bol odsúdený za úmyselný trestný čin, tak ten sa v podstate v treťom kole výberového konania môže zúčastniť. Ale riaditeľ, ktorý bol, na ktorého dal hlavný školský inšpektor návrh na odvolanie, tak sa výberového konania zúčastniť nemôže. A pokiaľ, samozrejme, by boli na poste hlavného školského inšpektora ľudia ako vy, tak verím, že takéto ustanovenie sa nezneužívalo, ani by sa, ani by nehrozilo, že sa bude zneužívať. Ak však na poste hlavného školského inšpektora alebo na poste ministra bude niekto, kto bude chcieť šikanovať nepohodlných riaditeľov škôl, tak práve toto ustanovenie môže byť nástrojom na šikanu. Ďakujem veľmi pekne.
19. schôdza NR SR - 14.deň - A. dopoludnia
Dátum: 2024-10-03
Poslanec: Remišová, Veronika (SLOVENSKO)
Druh vystúpenia: Vystúpenie s faktickou poznámkou

154. Najväčším výhercom tejto konsolidácie sú veľké firmy, ktoré si vedia svoje záujmy prelobovať. Napríklad pán minister Kamenický odpustil zvýšenie špeciálneho odvodu pre veľké energofirmy, ktoré počas energetickej krízy nehorázne bohatli na zvýšených cenách, mali nehorázne zisky a pán minister Kamenický im teraz ušetril 158 mil. eur. To si môžu tieto firmy rovno dať do zisku. Ale komu pán minister nič nedaroval a nič neušetril, to sú neziskové organizácie, to sú charity, to sú mládežnícke organizácie, to sú organizácie, ktoré prevádzkujú hospice, to sú organizácie, ktoré sa starajú o tých najchudobnejších, najbiednejších v našej spoločnosti, o ktorých sa vy ako štát, ako vláda neviete postarať. Slovenská katolícka charita vyčíslila, že transakčná daň ju bude stáť ročne 136-tisíc eur. Pre pána ministra Kamenického v rámci rozpočtu sú to... to je nič. To je nič v zásade. 150 mil., to je rozdiel energetické firmy, ale týmto organizáciám, ktoré robia tu v teréne tú drobnú mravenčiu prácu a pomáhajú chudobným ľuďom, tým nedarujete absolútne, ale absolútne nič. Toto neni ani sociálne, ani... jednoducho to je absolútna arogancia. A ešte na záver vám chcem povedať, že aj členova vašich koaličných strán sa často hanbia a nemôžu sa pozrieť svojim voličom do očí, pretože vidia, že vy šklbete každého jedného v tomto štáte, ale tí ministri, ktorí tu si prišli vypočuť schválenie ožobračovania ľudí, tak tí si zvýšili dvojnásobne plat, a oni sa nemôžu pozrieť tým chudákom do, do očí, keď oni majú 10-tisíc a vy ich až na kosť ožobračujete. (Potlesk.)